# INDOKOLÁS

**a 2025. évi költségvetési rendelet I. számú módosításhoz**

Szombathely Megyei Jogú Város Közgyűlése a 11/2025. (I. 30.) Kgy. sz. határozatában kinyilvánította azon szándékát, hogy a VOLÁNBUSZ Zrt. (jogutódja MÁV Személyszállítási Zrt. 1091 Budapest, Üllői út 131.), mint felperes és Szombathely Megyei Jogú Város Önkormányzata, mint alperes között a Szombathelyi Törvényszék előtt a 2020. és 2021. évekre vonatkozóan személyszállítási közszolgáltatási ellentételezés megfizetése iránt folyamatban lévő 7.G.40.022/2022. és 7.G.40.004/2023. számú perek perbeli egyezségkötést követően megszüntetésre kerüljenek.

Ezt követően az érintett felek személyes egyeztetésen közös javaslatot fogalmaztak meg a peres eljárásban szereplő, önkormányzatunk részéről fennálló (2020. évhez, illetve 2021. évhez tartozó) fizetési kötelezettség csökkentéséről és a maradvány összeg kiegyenlítéséről, továbbá peren kívüli egyezség megkötéséről egy pénzügyi megállapodás keretében.

Jelen költségvetési rendelet módosításában a pénzügyi megállapodásban foglalt 2025. évre vonatkozó fizetési kötelezettség összege kerül beemelésre a kiadási előirányzatok közé.

Ennek forrása a „Települési önkormányzatok működésének általános támogatása” és a „Települési önkormányzatok egyes szociális és gyermekjóléti feladatainak támogatása” jogcímen 2025. évre vonatkozóan kiegészítő felmérés keretében megigényelt és jóváhagyott központi támogatás összege.